Earl Wilson

Harvis Erlas Vilsonas (, 1907 m. gegužės 3 d. Rokfordas, Ohajas, JAV – 1987 m. sausio 16 d. Jonkersas, Niujorko valstija, JAV) – amerikiečių žurnalistas, rašytojas ir paskalų apžvalgininkas, bene žinomiausias dėl savo šešias dienas per savaitę leistos nacionalinės sindikuotos laikraščio skilties „It Happened Last Night“ („Tai nutiko praėjusią naktį“).

 Biografija 
E. Vilsonas gimė Rokforde, Merserio apygardoje, vakarų Ohajuje, ūkininko Arturo Vilsono (Arthur Wilson) ir Chlojos Hafman Vilson (Chloe Huffman Wilson) šeimoje. Jis lankė Centrinę vidurinę mokyklą ir, naudodamasis savo tėvo spausdinimo mašinėle, aprašydavo mokyklos įvykius. Jaunojo E. Vilsono motina jį skatino siekti nesusijusios su ūkininkavimu karjeros. E. Vilsonas bendradarbiavo su „Rockford Press“ ir Laimos miesto „Republican Gazette“, kurie pirmieji jam sumokėjo už straipsnius. Prieš įstodamas į koledžą 1925 m., jis taip pat rašė Pikvos miesto „Daily Call“. E. Vilsonas Ohajuje dvejus metus mokėsi Heidelbergo koledže, o tada perėjo į Ohajo valstijos universitetą, kur dirbo studentų valdomame dienraštyje „The Lantern“. Be to, ne visą darbo dieną jis dirbo dienraštyje „Columbus Dispatch“ ir sostinės Tarptautinės naujienų tarnybos biure. E. Vilsonas žurnalistikos bakalauro laipsniu Ohajo valstijos universitetą baigė 1931 m.

1935 m. jis pradėjo dirbti dienraštyje „The Washington Post“, drauge siųsdamas savo darbų pavyzdžius vienam iš laikraščio „New York Post“ redaktorių. Vėliau, 1935 m., E. Vilsonas atvyko į Niujorką dirbti laikraštyje „New York Post“ ir apsistojo Blykerio gatvėje (Bleecker Street) įsikūrusiame pensione. Čia jis sutiko sekretorę Rozmari Lajons (Rosemary Lyons) iš Rytų Sent Luiso (Ilinojus) ir 1936 m. ją vedė. Pora keletą metų vargo, kol E. Vilsono darbas laikraštyje „New York Post“ pasidarė pelningesnis.

Vienintelis jųdviejų vaikas Erlas Vilsonas jaunesnysis gimė 1942 m. gruodžio 1 d. E. Vilsono iš 1942 m. karan išėjusio žurnalisto paveldėta skiltis pradžioje buvo laikoma „užkamšalu“ (tuščioms laikraščio vietoms užpildyti), tačiau galiausiai ji buvo leidžiama iki 1983 m. E. Vilsonas dirbdavo po 18 valandų per parą, paprastai keldavosi vėlai ryte, apskambindavo naujienų šaltinius ir surinkdavo keleto padėjėjų ataskaitas. Vakarais vykdavo vakarieniauti į „Toots Shor’s“ arba kitus panašius restoranus teatrų rajone, jam draugiją palaikydavo žmona Rozmari, skaitytojams žinoma kaip B. W. (pradžioje tai buvo santrumpa iš Barefoot Wife 'Basakojė Žmona', tačiau šiai paprieštaravus E. Vilsonas pravardę pakeitė į Beautiful Wife 'Gražioji Žmona'). Sutuoktiniai naktinėse įstaigose leisdavo laiką iki paryčių.

6-ojo dešimtmečio pradžioje E. Vilsono Brodvėjaus aukštuomenės gyvenimo paskalų skiltis tapo svarbiu žiniasklaidos šaltiniu, E. Vilsonas, kitaip nei dauguma kitų paskalų apžvalgininkų, turėjo garbingo, patikimo ir sąžiningo žurnalisto reputaciją. E. Vilsono aukštuomenės metraščiai tapo 1971 m. išleistos knygos „Niekam nežinomas pramogų verslas“ („The Show Business Nobody Knows“) pagrindu. Be to, E. Vilsonas parašė dar dvi knygas: „Pramogų verslo apnuoginimas“ („Show Business Laid Bare“) ir be Franko Sinatros sutikimo išleistą biografiją „Sinatra: nesankcionuota biografija“ („Sinatra: An Unauthorized Biography“). Pirmoji iš šiųdviejų knygų įsimintina tuo, kad joje atskleidžiami nesantuokiniai prezidento Dž. Kenedžio ryšiai.

6-ajame dešimtmetyje E. Vilsonas dalyvavo keliose televizijos laidose, nuo 1951 m. gegužės iki 1925 m. kovo vedė pramoginę televizijos laidą „Išėjimas į sceną“ („Stage Entrance“), vaidino save patį filmuose „Kopakabana“ („Copacabana“, 1947), „Veidas minioje“ („A Face in the Crowd“, 1957), „Slaptas koledžas“ („College Confidential“, 1960), „Paplūdimio antklodė bingo“ („Beach Blanket Bingo“, 1965) ir „Kur buvai, kai užgeso šviesa?“ („Where Were You When the Lights Went Out?“, 1968).

Sulaukęs 79-erių, keletą metų kovojęs su Parkinsono liga, po šešių dienų nuo patirto insulto E. Vilsonas mirė 1987 m. sausio 16 d. Šv. Juozapo ligoninėje Jonkerse, Niujorko valstijoje. Liko sūnus Erlas Vilsonas jaunesnysis, muzikinio teatro dainų kūrėjas. Žmona Rozmari mirė anksčiau, 1986 m. vasario 23 d.

 Išnašos 

Kategorija:JAV žurnalistai
Kategorija:JAV rašytojai